SAUK – Vuurslag
SAUK TV-nuus ly swaar onder staking
Twee van die vakbonde wat SAUK-werknemers verteenwoordig het vandag met ‘n wegbly-aksie van twee dae begin. Sommige van die SAUK se nuusprogramme is negatief geraak. Die nuus en aktualiteitsprogram op Nkosi FM, die SAUK se radiostasie wat Zoeloesprekende luisteraars bedien kon nie vandag uitgesaai word nie. Die staking het ook sy merk gelaat op vanaand se nuusuitsending van die Afrikaanse Nuusbulletin om seweuur vanaand. Die uitsending het later as normaal begin, daar was baie advertensies vertoo, slegs enkele berigte is gebeeldsend en slegs die helfte van die bulletin is uitgesaai. In die tyd wat die tweede Helfde uitgesaai moes word is ‘n string advertensies, ‘n woordelose weervoorspelling en ‘n lokprent vir die film Harry Potter and the Halfblood Prince vertoon. Al die ander vooraf verfilmde programme het gelukkig voortgegaan soos normaal. Gelukkig is uitsendings op Radio Sonder Grense nie geraak nie.
Televisiedienste is dikwels meer gevoelig vir so ‘n staking omdat daar meer tegniese personeel by ‘n televisie-uitsending betrokke is. Ek hoop net dat die SAUK en vakbonde spoedig tot ‘n vergelyk kan kom oor hulle loondespuut. Daar is natuurlik ook sommige onder ons wat bly is omdat die ANC se propagandasmoel gedeeltelik stil was. Ek kan nogal met hulle simpatiseer. Ek moet erken hierdie staking laat my kriewelrig voel. As die SAUK se uitsendings heeltemal moet gaan staan, sal ons van onafhanklike media en die internet afhanklik wees vir ons nuus. Kom ons hoop vir die beste.
Vuurslag	Algemeen,Nuuskommentaar	1 Kommentaar Julie 29, 2009 1 Minute
Die SAUK is die laaste tyd in ‘n diep geldelike verknorsing. Daar word bereken dat die SAUK se skuld sowat R800 miljoen beloop. Die SAUK-bestuur ontken dit heftig, maar erken darem dat hulle sogenaamde begrotingsprobleme het. Die SAUK het het op ‘n stadium vir maande nie die produksiehuise se rekenings betaal wat verantwoordelik is vir die vervaardiging van gewilde sepies op televisie soos Sewende Laan, Generations en Isidingo. Dit het tot gevolg gehad dat hierdie sepies amper van die lug verdwyn het omdat die produksiehuise gedreig het om opnames van die programme terug te hou indien die SAUK sou weier om sy rekenings te betaal. Sewende Laan se rekening is gelukkig betaal, maar daar is nog heelwat ander diensverskaffers wie se rekenings nog agterstallig is. Intussen het die SAUK ‘n moratorium van drie maande ingestel vir die goedkeuring van nuwe televisiereekse vir al drie televisiekanale. ‘n Glansplegtigheid, Stars of Mzanzi, moes ook onbepaald uitgestel word.
Om alles te kroon, het vakbonde wat personeel van die SAUK verteenwoordig gister ‘n sertifikaat van die Komissie vir Bemiddeling, Arbitrasie en Rekonsiliasie gekry vir ‘n beskermde staking oor salarisse. Die SAUK-bestuur wil ‘n interdik verkry om hierdie staking te keer, maar het die publiek verseker dat gebeurlikheidsplanne in plek is indien die staking wel voortgaan.
Agt van die twaalf raadslede van die SAUK-raad het alreeds bedank en daar is groot druk op die oorblywende vier raadslede om ook te bedank.
Ek sien alreeds hoe die mense steen en been gaan kla oor al die heruitsendings van televisieprogramme as hierdie situasie so voortgaan.
Vuurslag	Algemeen	 Junie 19, 2009 1 Minute